ธีระชัยถอยล้มประมูลบัตรชาวนา
ธีระชัย สั่งล้มประมูลบัตรเครดิตชาวนา ลดสเปกเหลือแค่บัตรสินเชื่อ คาดเลื่อนใช้ไปต้นปี 2555
30 ก.ย. 2554

ธีระชัย สั่งล้มประมูลบัตรเครดิตชาวนา ลดสเปกเหลือแค่บัตรสินเชื่อ คาดเลื่อนใช้ไปต้นปี 2555 
นายธีระชัย ภูวนาถนรานุบาล รมว.คลัง เปิดเผยภายหลังการประชุมคณะกรรมการธนาคารเพื่อการเกษตรและสหกรณ์การเกษตร (ธ.ก.ส.) ว่า ได้สั่งการ ธ.ก.ส.ยกเลิกการเปิดประมูลบัตรเครดิตชาวนาใหม่ โดยให้ลดคุณสมบัติในร่างทีโออาร์ใหม่ และให้ลดวงเงินที่คาดว่าจะใช้ในการวางระบบและออกบัตรจากเดิมที่ตั้งไว้ 1,008 ล้านบาทลง ให้สอดคล้องกับวัตถุประสงค์คือให้ซื้อแค่ปัจจัยการผลิตเท่านั้น 
สำหรับบัตรดังกล่าวไม่ใช่สมาร์ตการ์ดที่ต้องลิงก์ระบบกับธนาคารพาณิชย์ วีซ่า และมาสเตอร์การ์ด รวมถึงไม่มีการเคลียริง ดังนั้นจึงลดคุณสมบัติจากที่ต้องฝังไมโครชิป เปลี่ยนใหม่เป็นแถบแม่เหล็ก
“ไม่จำเป็นต้องตั้งสเปกไว้สูง เพราะบัตรนี้ไม่เหมือนบัตรเครดิตที่เอาไว้รูดจ่ายค่าสินค้าเพื่อชำระหนี้ทุกสิ้นเดือน แต่บัตรนี้จะเป็นเหมือนการเปิดวงเงินสินเชื่อ ซึ่ง 6 เดือนถึงจะชำระหนี้ครั้งหนึ่ง ทำให้ธุรกรรมไม่ซ้ำซ้อนเหมือนเครดิตการ์ด จึงให้ยกเลิกการประมูลแล้วปรับเงื่อนไขใหม่ โดยให้เน้นเรืองการประหยัดงบด้วย” นายธีระชัย กล่าว 
นายธีระชัย กล่าวอีกว่า ที่ผ่านมาได้หารือกับนายกรัฐมนตรีเห็นควรว่าต้องทำเรื่องนี้ให้เรียบร้อย และไม่ได้ตั้งเป้าหมายว่าต้องเริ่มใช้บัตรในวันที่ 1 พ.ย.นี้ ซึ่งการยกเลิกการประมูลอาจทำให้การออกบัตรล่าช้า แต่เชื่อว่าอย่างช้าไม่น่าเกินเดือน เม.ย.พ.ค. 2555 ซึ่งจะทันกับช่วงการปลูกข้าวนาปีในปีหน้า แต่กรณีอย่างเร็วน่าจะเสร็จทันไม่เกินเดือน ม.ค. 2555 
ด้านนายอภิรมย์ สุขประเสริฐ ผู้ช่วยผู้จัดการ ธ.ก.ส. กล่าวว่า มีเอกชนมาซื้อซองประมูล 13 ราย แล้วกลับมายื่นเอกสาร 5 ราย พิจารณาแล้วเหลือ 3 ราย ในการเปิดประมูลใหม่ได้เปิดกว้างให้ทุกบริษัทสามารถเข้ามายื่นเอกสารได้ใหม่ทั้งหมด 
ทั้งนี้ คาดว่างบประมาณที่ใช้จะลดลงจากที่คาดว่าจะใช้เงิน 1,008 ล้านบาท แยกเป็นค่าบัตรซึ่งเดิมฝังไมโครชิปจะมีราคาบัตรละ 30-40 บาท แต่ถ้าติดเฉพาะแถบแม่เหล็กค่าใช้จ่ายจะลดลงเหลือบัตรละ 10 บาท โดยจะทำระบบแยกออกจากคอร์แบงกิง เนื่องจากระบบคอร์แบงกิงคาดว่าจะแล้วเสร็จในเดือน พ.ค. 2555 
แหล่งจากกระทรวงการคลัง เปิดเผยว่า โครงการบัตรเครดิตชาวนาอาจต้องเปลี่ยนชื่อใหม่เป็นบัตรสินเชื่อเกษตรกร หลังการปรับคุณสมบัติของบัตร ซึ่งเกรงว่าอาจไม่ตรงกับวัตถุประสงค์ตามที่ได้หาเสียงไว้ อีกทั้งยังต้องจับตาดูว่าเป็นการเอื้อประโยชน์ให้กับเอกชนบางรายด้วยหรือไม่ 
ก่อนหน้านี้นายนันท์ เนตรรัตน์ กรรมการ บริษัท Accellence (Thailand) ได้ทำหนังสือถึงนายกรัฐมนตรี เพื่อขอความเป็นธรรมโครงการประมูลบัตรเครดิตชาวนาของ ธ.ก.ส. เนื่องจากมีบริษัทที่คุณสมบัติไม่พร้อมและไม่เคยมีประวัติการทำระบบบัตรเครดิตมาก่อนผ่านการพิจารณาเพื่อเสนอชื่อให้คณะกรรมการ ธ.ก.ส.ตัดสิน